ভারতকে হারানোর আত্মবিশ্বাস পেয়েছেন কিউয়ি অধিনায়ক!

ওয়েব ডেস্ক: আইসিসি চ্যাম্পিয়ন্স ট্রফির (ICC Champions Trophy) ফাইনালে ভারতের মুখোমুখি নিউজিল্যান্ড (IND vs NZ)। দক্ষিণ আফ্রিকাকে (South Africa) ৫০ রানে হারিয়ে ফাইনালে উঠেছে তারা। ভারত এই টুর্নামেন্টে অপরাজিত, কিন্তু কিউয়িরা হেরেছে একটা ম্যাচ সেটা ভারতের কাছেই। ফাইনাল নিয়ে অবশ্য আত্মবিশ্বাসী নিউজিল্যান্ডের অধিনায়ক মিচেল স্যান্টনার (Mitchell Santner)। গ্রুপ লিগের ম্যাচে ভারতকে চাপে ফেলেছিল তাঁর দল, সেখান থেকেই আত্মবিশ্বাস পাচ্ছেন তিনি।

বুধবার সেমিফাইনালে জয়ের পর সাংবাদিকদের কিউয়ি অধিনায়ক বলেন, “দুবাইয়ে খেলা এবং ভারতকে চাপে ফেলে দেওয়া আমাদের আত্মবিশ্বাস জুগিয়েছে। কোন বিষয়টা কাজ করবে কোনটা কাজ করবে না সেটা হিসেবে আনা গিয়েছে। শুরুর দিকে বোলাররা ভালো বোলিং করে উইকেট নিয়েছিল। আমার মনে হয় টস জিতলেও ভালো হবে।”

আরও পড়ুন: উত্তরমেরু অভিযানে সত্যরূপ, জাতীয় পতাকা দিল ভারতীয় সেনা

গ্রুপের ম্যাচে ভারতের বিরুদ্ধে কোনও এক দুর্বোধ্য কারণে টসে জিতে আগে বোলিং করার সিদ্ধান্ত নিয়েছিলেন স্যান্টনার। হয়তো একবার দলের রান তাড়া করার দক্ষতা বাজিয়ে দেখতে চেয়েছিলেন। তবে ফাইনালে টস জিতলে দুবাইয়ের (Dubai) মন্থর এবং স্পিন সহায়ক পিচে প্রথমে ব্যাট ছাড়া অন্য কিছু ভাববেন না রোহিত শর্মা (Rohit Sharma) এবং স্যান্টনার।

প্রসঙ্গত, চ্যাম্পিয়ন্স ট্রফির ফাইনালে এই দুই দেশে আগে একবার মুখোমুখি হয়েছিল, সেটা ২০০০ সাল। তখন এর পোশাকি নাম ছিল আইসিসি নকআউট ট্রফি। সেই ম্যাচে ভারত অধিনায়ক সৌরভ গঙ্গোপাধ্যায় ১১৭ রান করেছিলেন, শচীন তেন্ডুলকর করেন ৬৯। প্রথমে ব্যাট করে ৫০ ওভারে ২৬৪ রান করে ভারত। ক্রিস কেয়ার্নসের অপরাজিত ১০২ রানের সৌজন্যে দুই বল বাকি থাকতে চার উইকেটে ম্যাচ জেতে নিউজিল্যান্ড। ২৫ বছর আগের সেই হারের বদলা নেওয়ার সুযোগ ভারতের সামনে।